**James David Rodríguez Rubio**, yleensä vain **James** (s. 12. heinäkuuta 1991 Cúcuta, Kolumbia), on kolumbialainen jalkapalloilija. Hän edustaa kreikkalaista Olympiakosia ja on pelipaikaltaan joko hyökkäävä keskikenttäpelaaja tai laitalinkki.

Seurajoukkueura
---------------

### Alkuvaiheet

Rodríguez on syntynyt Cúcutassa, jossa hän vietti myös lapsuutensa. Ammattilaisuransa hän aloitti vuonna 2006 maan toiseksi korkeimmalla sarjatasolla pelanneesta Envigadosta.

Vuonna 2008 hän siirtyi argentiinalaisseura Banfieldiin, jonka edustusjoukkueessa hän pelasi ensimmäisen ottelunsa 7. helmikuuta 2009. Ensimmäisen maalinsa joukkueessa hän teki kaukolaukauksella 27. helmikuuta 2009 ottelussa Rosario Centralia vastaan.

### Porto (2010–2013)

6. heinäkuuta 2010 Rodríguez siirtyi Portoon 5,1 miljoonan euron siirtokorvauksella. Hän solmi joukkueen kanssa nelivuotisen sopimuksen, joka sisälsi 30 miljoonan euron purkupykälän.

#### Kausi 2010–2011

Rodríguez teki ensiesiintymisensä ja ensimmäisen maalinsa joukkueessa 18. heinäkuuta 2010 pelatussa ystävyysottelussa alankomaalaista Ajaxia vastaan. 15. joulukuuta 2010 hän teki ensimmäisen virallisen maalinsa joukkueessa Eurooppa-liigan ottelussa bulgarialaista TsSKA Sofiaa vastaan. Porto eteni kauden Eurooppa-liigassa aina loppuotteluun saakka, jossa se sai vastaansa samaa maata edustavan Sporting Bragan. Rodríguez otettiin vaihdosta kentälle ottelun loppupuolella, jota Porto johti siinä vaiheessa toisen kolumbialaispelaajan Radamel Falcaon osumalla numeroin 1–0. Portolaiset onnistuivat pitämään johtoasemansa ottelun loppuun saakka ja varmistivat näin ensimmäisen Eurooppa-liigan voittonsa.

22. toukokuuta 2011 pelatussa Portugalin cupin loppuottelussa hän teki kolme maalia eli hattutempun ja alusti yhden maaleista, kun Porto kaatoi Vitória Guimarãesin maalein 6–2. Portugalin cupin voitto oli jo joukkueelle kauden neljäs pokaali, kun se oli aikaisemmin jo varmistanut Eurooppa-liigan voiton, maan pääsarjan mestaruuden sekä Portugalin supercupin voiton.

13. kesäkuuta 2011 hän teki joukkueen kanssa uuden viisivuotisen sopimuksen, johon kirjattiin 45 miljoonan euron purkupykälä. Hän pelasi kauden aikana kaikki kilpailut mukaan lukien yhteensä 32 ottelua ja teki niissä kuusi maalia sekä antoi seitsemän maaliin johtanutta syöttöä.

#### Kausi 2011–2012

Seuraavalla kaudella Rodríguez pääsi pelaamaan ensimmäistä kertaa Mestarien liigassa. Hän onnistui kilpailussa ensimmäistä kertaa maalinteossa lohkovaiheen toisella kierroksella 29. syyskuuta 2011 pelatussa ottelussa venäläistä Zenit Pietaria vastaan. Ottelu päättyi kuitenkin portugalilaisten 1–3-vierastappioon. 2. maaliskuuta 2012 pelatussa ottelussa Benficaa vastaan Rodríguez ehti pelaamansa 36 minuutin aikana tehdä itse yhden ja syöttää toisen maalin, kun Porto vei kärkikamppailun lopulta nimiinsä numeroin 3–2.

Kausi sujui kokonaisuudessaan Rodríguezilta tehojen valossa edellistä paremmin, kun hän teki kaikki kilpailut mukaan lukien pelaamissaan 38 ottelussa yhteensä 14 maalia ja syötti lisäksi 11 maalia. Hänet palkittiin kauden päätteeksi maan pääsarjassa Primeira Ligassa jaettavalla "vuoden läpimurto" -palkinnolla, jolloin Rodríguezista tuli samalla ensimmäinen kyseisen tunnustuksen saanut kolumbialainen. Hänet palkittiin samana vuonna myös Portugalin kultaisella pallolla jonka on aikaisemmin voittanut kolumbialaispelaajista vain Radamel Falcao.

#### Kausi 2012–2013

Tulevaksi kaudeksi Rodríguez vaihtoi pelinumerokseen 10. Muutamien avainpelaajien, kuten Falcaon, Fredy Guarínin ja Hulkin poistuttua joukkueesta kahden menneen kesän aikana Rodríguez vastuu kentällä ja joukkueessa kasvoi. Ottelussa Olhanensea vastaan hän onnistui tekemään maalin chippaamalla maalivahdin alueen ulkopuolelta. Samaisessa ottelussa hän syötti myös maanmiehensä Jackson Martínezin tekemän osuman. Beira-Maria vastaan käydyssä ottelussa Rodríguez alusti kaksi maalia ja viimeisteli itse vielä yhden, kun Porto voitti ottelun numeroin 4–0.

Mestarien liigan lohkovaiheessa toisella ottelukierroksella 3. lokakuuta 2012 ranskalaista Paris Saint-Germainia vastaan hän onnistui maalinteossa, mikä jäikin lopulta ottelun ainoaksi Porton voittaessa 1–0. Muutama päivä myöhemmin Sporting Clube de Portugalia vastaan pelatussa ottelussa hän teki maalin rangaistuspotkusta. Seuraavan kerran hän onnistui maalinteossa tehden kaksi maalia ottelussa Marítimoa vastaan ja yhden Académica Coimbraa vastaan.

Kauden toisen puoliskon alkuvaiheessa Rodríguez kärsi lihasvammasta, joka piti hänet poissa pelikentältä kuukauden ajan. Hän palasi takaisin sairastuvalta voitokkaassa 2–0-ottelussa Beira-Maria vastaan. Mestarien liigan neljännesvälerien ensimmäisessä osaottelussa espanjalaista Málagaa vastaan hänet vaihdettiin kentälle ottelun 60. peliminuutilla. Vaikka hän ei ollut mukana järjestämässä Porton ja ottelun ainoaa maalia, hän sai ylistystä tekemästään työstä ja esityksestään hyökkäyssuuntaan. Toisessa pelaamassaan sarjaottelussa loukkaantumisensa jälkeen, Rodríguez alusti maalin keskityksellään Rio Avea vastaan. Seuraavassa sarjaottelussa vastaan hän sai jälleen nimensä syöttötilastoon, kun hänen lähettämästään kulmapotkusta syntyi osuma. Avauskokoonpanon paikka ottelussa oli hänelle ensimmäinen kahteen kuukauteen. Rodríguezia ei valittu kuitenkaan avauskokoonpanoon Mestarien liigan neljännesvälierin toisessa osaottelussa Málagaa vastaan, johon portugalilaiset lähtivät 1–0 etuajoasemassa. Hänet otettiin kentälle vasta ottelun toiselle puoliajalle, kun Porto oli joutunut maalin tappioasemaan. Tilanne kuitenkin vaikeutui, kun portugalilaiset joutuivat yhden miehen alivoimalle Steven Defourin saatua punaisen kortin. Lopulta Porto hävisi ottelun numeroin 2–0 ja putosi jatkosta yhteismaalein 1–2. Ottelun jälkeen Porton päävalmentaja Vítor Pereiraa kritisoitiin voimakkaasti Rodríguezin jättämisestä penkille, jota pidettiin tärkeänä palasena joukkueen yhtenäisyyden kannalta. Rodríguez itse myönsi myös olleensa pettynyt päätökseen, mutta toisaalta ymmärtävänsä päävalmentajan huolet. Huolimatta aikaisesta putoamisesta, Rodríguez oli kauden päätyttyä Mestarien liigan kauden toiseksi rikotuin pelaaja.

Englantilaisseura Manchester Unitedin kerrottiin tehneen Rodríguezista 30 miljoonan euron ostotarjouksen, jonka Porto kuitenkin hylkäsi liian alhaisena. Kauden viimeisessä ottelussa Paços de Ferreiraa vastaan Rodríguezia rikottiin rangaistuspotkun arvoisesti, josta lopulta Lucho González viimeisteli osuman. Joukkue voitti kauden päätteeksi kolmannen perättäisen pääsarjamestaruutensa. Hän teki kauden aikana pelaamissaan 24 sarjaottelussa yhteensä kymmenen maalia ja antoi kahdeksan maaliin johtanutta syöttöä.

Kolmen pelaamansa kauden aikana Rodríguez voitti Portossa yhteensä kahdeksan pokaalia. Otteluita kaikki kilpailut mukaan lukien hänelle kertyi yhteensä 103 ja niissä syntyi maaleja yhteensä 31.

### Monaco (2013–2014)

24. toukokuuta 2013 Rodríguez siirtyi yhdessä joukkuetoverinsa João Moutinhon kanssa yhteissiirrolla Monacoon. Heistä maksettiin yhteensä 70 miljoonan euron siirtokorvaus, josta 45 miljoonaa euroa oli Rodríguezista maksettu osuus. Hänen sopimuksensa oli pituudeltaan viisivuotinen, joka ulottui vuoteen 2018 asti.

#### Kausi 2013–2014

Rodríguez pelasi ensimmäisen ottelunsa Ranskan pääsarjassa Bordeauxia vastaan, jonka Monaco voitti numeroin 2–0. Kauden toisesta sarjaottelusta hän joutui olemaan sivussa loukkaantumisuhan takia. Ottelussa Bastiaa vastaan Rodríguez tarjosi maaliin johtavan syötön ensimmäiseen maaliin ja oli lisäksi alustamassa kahta muuta Monacon maalia. Seuraavalla viikolla hän kunnostautui jälleen pelintekijän roolissaan, kun hän syötti molemmat monacolaisten maalit 2–1-voittoon päättyneessä ottelussa Saint-Étiennea vastaan. Hänet palkittiin myös ottelun parhaana pelaajana. Maaottelutauon jälkeen ensimmäisessä ottelussa Sochauxia vastaan hän syötti ensimmäisen maaleista.

Rodríguez onnistui vihdoin tekemään, useista syöttöpisteistään huolimatta, ensimmäisen maalinsa joukkueessa ottelussa Rennesiä vastaan, joka syntyi vapaapotkusta. Hän onnistui maaliteossa myös seuraavassa ottelussa Niceä vastaan, joka syntyi jo ottelun 4. peliminuutilla. Ottelussa Guingampia vastaan hän alusti jälleen molemmat Monacon maalit, kun joukkue korjasi ottelusta täyden pistepotin luvuin 2–0. Hän onnistui tekemään joukkueensa ainoan maalin vasta kauden toisessa tappiollisessa ottelussa (1–2) Valenciennesiä vastaan.

Vuoden 2014 ensimmäinen ottelu oli Ranskan cupin kohtaaminen Vannesia vastaan, jossa Rodríguez kunnostautui sekä maalitekijänä että alustajana, kun Monaco vei ottelun nimiinsä numeroin 3–2. Vuoden ensimmäisessä sarjaottelussaan hän syötti jälleen joukkueensa ainoan osuman. Ensimmäisen kerran Monacossa Rodríguez onnistui tekemään kaksi maalia ottelussa Bastiaa vastaan. Osa ranskalaismediasta piti Rodríguezia jopa maan pääsarjan parhaimpana pelaajana hyvin sujuneen ensimmäisen kautensa johdosta. Hän itse kuitenkin toppuutteli ylistyksiä ja sanoi tarvitsevansa lisää aikaa kehittyäkseen enemmän. Maaottelutauon jälkeen Rodríguez teki ensimmäisen maalinsa joukkueessa rangaispotkusta, kun se kaatoi Sochauxin numeroin 2–1.

Hänen ensimmäinen kautensa Monacossa päättyi pokaalittomana, mutta joukkue onnistui sarjassa saavutetun toisen sijansa myötä selvittämään tiensä seuraavan kauden 2014–2015 Mestarien liigan lohkovaiheeseen. Rodríguez valittiin kauden jälkeiseen sarjan tähdistöjoukkueeseen sekä hän voitti syöttöpörssin 13 maaliin johtaneella syötöllään.

Espanjalaiset urheilulehdet *Marca* ja *As* uutisoivat Rodríguezin olleen hyvin lähellä siirtoa espanjalaisseura Real Madridiin. Siirtosumman arvioitiin olevan 70–80 miljoonan euron suuruusluokkaa.

### Real Madrid (2014–2020)

22. heinäkuuta 2014 Jamesin siirtyminen Real Madridiin vahvistettiin. Hän solmi joukkueen kanssa kuusivuotisen sopimuksen, joka ulottuu vuoteen 2020 asti. Siirtokorvauksen arvioidaan olevan noin 80 miljoonaa euroa. Tämän myötä hänestä maksettiin kallein kolumbialaispelaajasta koskaan maksettu siirtosumma, ohittaen näin kesällä 2013 Radamel Falcaosta maksetun 60 miljoonan euron siirtokorvauksen. James sai pelinumerokseen tutun 10 ja hänen esittelytilaisuutensa järjestettiin samana iltana Santiago Bernabéulla, jonne sitä saapui seuraamaan arviolta noin 45 000 kannattajaa. 48 tuntia pelaajan julkistamistilaisuuden jälkeen, Jamesin nimellä ja numerolla varustettuja pelipaitoja oltiin myyty jo noin 345 000 kappaletta. Kyseinen kappalemäärä oli suurin kenenkään pelaajan koskaan aikaisemmin aikaansaama suosio samassa ajassa mitattuna.

#### Kausi 2014–2015

James teki ensiesiintymisensä Real Madridin paidassa 12. elokuuta 2014 pelatussa UEFA Super Cupin ottelussa Sevillaa vastaan. Hän pelasi ottelussa 72 minuuttia, jonka jälkeen hänet korvasi vaihdosta kentälle tullut Isco. 19. elokuuta 2014 Supercopa de Españan ensimmäisessä osaottelussa Atlético Madridia vastaan hän onnistui tekemään ensimmäisen maalinsa joukkueessa. Hän pelasi ensimmäisen ottelunsa Mestarien liigassa Real Madridin paidassa lohkovaiheessa sveitsiläistä Baselia vastaan. Madridilaisseura voitti ottelun numeroin 5–1 ja James onnistui kertaalleen maalinteossa.

James teki 27. syyskuuta 2014 ensimmäisen maalinsa Primera Divisiónissa, kun hän laukoi pallon ylänurkkaan maalivahdin alueen ulkopuolelta vierasottelussa Deportivo La Coruñaa vastaan. 1. marraskuuta 2014 hän teki kaksi maalia ottelussa Granadaa vastaan, joista ensimmäinen syntyi volleylla rangaistusalueen reunalta. 5. helmikuuta 2015 ottelussa Sevillaa vastaan James teki ottelun avausmaalin, mutta hieman tämän jälkeen hänet jouduttiin vaihtamaan pois kentältä loukkaantumisen vuoksi. Myöhemmin hänellä todettiin olevan jalkapöydänluun murtama, joka piti hänet sivussa pelikentiltä kahden kuukauden ajan. James palasi takaisin joukkueen vahvuuteen loukkaantumisensa jälkeen 5. huhtikuuta 2015 ottelussa Granadaa vastaan, jossa hän syötti kaksi joukkueen maaleista, kun se murskasi andalusialaisseuran maalein 9–1. Muutama päivä myöhemmin vierasottelussa paikallisvastustaja Rayo Vallecanoa vastaan hän teki ensimmäisen maalinsa paluunsa jälkeen. Mestarien liigan semi-finaaleissa Real Madrid hävisi Juventukselle 1-2 ja Rodríguez sai syöttöpisteen puskettuaan Cristiano Ronaldolle. Toisessa ottelussa Juventusta vastaan Rodríguezin ainoaksi pelimerkinnäksi jäi keltainen kortti.

### Everton (2020–2021)

Syyskuussa 2020 James Rodriguez siirtyi Evertoniin kaksivuotisella sopimuksella, jossa on optio yhdestä lisävuodesta. Rodriguezista maksettu siirtokorvaus oli 22 miljoonaa puntaa. Ensimmäisen valioliigaottelun Evertonissa hän pelasi Valioliigakauden ensimmäisellä kierroksella Tottenham Hotspuria vastaan samassa kuussa. Ensimmäisen maalinsa hän teki jo seuraavassa sarjaottelussa, West Bromia vastaan. Neljännellä kierroksella hän onnistui kaksi kertaa maalinteossa Brightonia vastaan lokakuussa 2020. Hän myös teki yhden maaliin johtaneen syötön samassa ottelussa. Kaudella 2020-2021 hän teki 23 sarjaottelussa kuusi maalia.

### Al-Rayyan (2021–2022)

Syyskuun 22. päivänä 2021 James Rodriguez siirtyi qatarilaisseura Al-Rayyaniin kolmivuotisella sopimuksella. Al-Rayyan maksoi Rodriguezista Evertonille 8 miljoonaa puntaa. Debyyttinsä Qatarissa hän teki Al Duhailia vastaan lokakuussa 2021. Ensimmäisen maalinsa joukkueelle hän teki ottelussa Al-Sailiyaa vastaan lokakuussa 2021. Syyskuussa 2022 Rodriguezin sopimus purettiin yhteisellä suostumuksella.

### Olympiakos (2022-2023)

Syyskuussa 2022 Rodriguez siirtyi kreikkalaisseura Olympiakosiin ilmaissiirrolla. Hän teki liigadebyyttinsä Aris Thessalonikia vastaan. Huhtikuussa 2022 Rodriguezin sopimus purettiin yhteisellä suostumuksella.

### São Paulo (2023-)

Heinäkuussa 2023 Rodriguez teki kaksivuotisen sopimuksen brasilialaisseura São Paulon kanssa.

Maajoukkueura
-------------

### MM-kilpailujen 2014 karsinnat ja ystävyysottelut

29. syyskuuta 2011 Rodríguez sai ensimmäisen kutsunsa Kolumbian maajoukkueeseen 11. lokakuuta 2011 pelattavaan otteluun Boliviaa vastaan. Rodríguez teki ensiesiintymisensä maajoukkuessa samaisessa ottelussa ja hänet valittiin myös ottelun parhaaksi pelaajaksi tehtyään esityön Radamel Falcaon tekemään 2–1-voittomaaliin. Uuden päävalmentajan José Pekermanin alaisuudessa ottelussa Meksikoa vastaan Rodríguez oli järjestämässä Kolumbian molempia maaleja, kun joukkue voitti ottelun numeroin 2–0. Ensimmäisen maalinsa maajoukkueessa hän teki 3. kesäkuuta 2012 vuoden 2014 MM-karsintaottelussa Perua vastaan.

MM-karsintaottelussa Uruguayta vastaan Rodríguez alusti kaksi joukkueensa maaleista, kun Kolumbia kaatoi Uruguayn lopulta numeroin 4–0. Hän teki 11. syyskuuta 2012 pelatussa MM-karsintaottelussa Chileä vastaan vapaapotkuosuman. Kolumbia voitti ottelun lopulta numeroin 3–1 ja vahvisti näin asemiaan karsintalohkon kärkipaikoilla. Vuoden 2012 viimeisessä kohtaamisessa ystävyysottelussa vuoden 2014 MM-kilpailujen kisaisäntää Brasiliaa vastaan hän antoi joukkueensa ottelun ainoaan maaliin johtaneen syötön.

Rodríguez pelasi vuoden 2013 puolella ensimmäisen ottelunsa Boliviaa vastaan, jossa hänet valittiin ottelun parhaaksi pelaajaksi. Hän antoi vapaapotkun, jonka jälkitilanteesta Kolumbia onnistui maalinteossa. Ottelu päättyi lopulta lukemiin 5–0. 6. syyskuuta 2013 vastaan pelatussa MM-karsintaottelussa hän teki ottelun ainoan osuman, kun joukkue kaatoi Ecuadorin karsintojen loppukierroksilla. 11. lokakuuta 2013 pelatun maalirikkaan karsintaottelun (3–3) Chileä vastaan jälkeen Kolumbia varmisti paikkansa MM-kilpailuihin ensimmäistä kertaa 16 vuoteen. Neljä päivää myöhemmin pelatussa karsintaottelussa Paraguayta vastaan Rodríguez tarjosi vapaapotkusta syötön ensimmäiseen maaliin ja oli alustamassa myös toista Kolumbian maaleista.

James juhlimassa maaliaan puolivälieräottelussa Brasiliaa vastaan vuoden 2014 MM-kilpailuissa. Hän voitti kilpailujen maalikuninkuuden kuudella (6) osumallaan.
14. marraskuuta 2013 Belgiaa vastaan pelatussa ystävyysottelussa Rodríguez antoi maaliin johtaneen syötön joukkueensa ensimmäiseen maalin ja oli mukana myös rakentamassa toisen maalin syntyä. Hänet palkittiin ottelun jälkeen parhaana pelaajana. Muutama päivä myöhemmin pelatussa 0–0-tasapeliin päättyneessä ystävyysottelussa Alankomaita vastaan Rodríguez valittiin jälleen ottelun parhaaksi pelaajaksi. Rodríguez aloitti vuotensa 2014 tekemällä maalin rangaistuspotkusta Tunisiaa vastaan pelatussa ystävyysottelussa 5. maaliskuuta 2014. Viimeisessä harjoitusottelussa ennen vuoden 2014 MM-kilpailuiden alkua Jordaniaa vastaan hän viimeisteli jälleen maalin rangaistuspotkulta.

### MM-kilpailut 2014

2. kesäkuuta 2014 James nimettiin Kolumbian 23 pelaajan miehistöön Brasiliassa järjestettäviin vuoden 2014 MM-kilpailuihin. Hän sai numeron 10 pelipaitansa selkään. Kolumbian turnauksen avausottelussa Kreikkaa vastaan hän oli rakentamassa joukkueensa kahta ensimmäistä maalia, jonka lisäksi hän viimeisteli itse viimeisellä minuutilla loppunumerot 3–0. Hänet palkittiin ottelun jälkeen ottelun parhaana pelaajana. Lohkovaiheen toisella kierroksella joukkue kohtasi Norsunluurannikon, jossa James kirjasi nimensä sekä maalintekijätilastoon että oli alustamassa Juan Quinteron tekemää toista osumaa. Kolumbia voitti ottelun lopulta numeroin 2–1 ja James palkittiin toistamiseen ottelun parhaana pelaajana. Lohkovaiheen viimeisessä ottelussa Kolumbia sai vastaansa Japanin. James aloitti ottelun vaihtopenkiltä, mutta hänet otettiin vaihdosta kentälle ottelun toiselle puoliajalle. Hän jatkoi hyviä esityksiään turnauksessa ja syötti kaksi Jackson Martínezin viimeistelemää osumaa, jonka lisäksi hän lisäsi maalintekosaldoaan yhdellä maalilla. FIFA valitsi Jamesin lohkovaiheen parhaaksi pelaajaksi.

28. kesäkuuta 2014 pelatussa neljännesvälieräottelussa Uruguayta vastaan James jatkoi maalitehtailujaan ja teki Kolumbian molemmat osumat, kun joukkue pudotti *taivaansiniset* jatkosta numeroin 2–0. Samalla hänestä tuli ensimmäinen pelaaja sitten brasilialaisten Ronaldon ja Rivaldon, jotka onnistuivat vuoden 2002 MM-kilpailuissa tekemään niin ikään jokaisessa neljässä ensimmäisessä ottelussaan vähintään yhden maalin. Hän nousi myös maaliensa myötä turnauksen maalintekijätilaston kärkipaikalla 5 osumallaan. Jamesin tekemää ottelun ensimmäistä maalia volleystä kuvaili muun muassa vastustajavalmentaja Óscar Tabárez yhdeksi MM-kilpailujen historian kaikkien aikojen hienoimmista. Tabárez myös ylisti Jamesin olevan MM-kilpailujen paras pelaaja. Myöhemmin katsojat äänestivät maalin FIFA:n virallisella sivustolla järjestetyssä mielipidekyselyssä turnauksen upeimmaksi. Turnauksen puolivälierissä Kolumbia kohtasi isäntämaa Brasilian. Brasilia siirtyi ottelussa 2–0-johtoasemaan ja huolimatta Jamesin tekemästä 1–2-kavennuksesta rangaistuspotkulta, isäntämaa eteni jatkoon turnauksen välieriin.

James sai ottelun jälkeen kotiyleisöltä suuret suosionosoitukset erinomaisten turnausesitystensä johdosta. Hänen kokonaissaldokseen viidessä pelaamassaan ottelussa muodostui yhteensä kuusi maalia ja kaksi maaliin johtanutta syöttöä. Hänet palkittiin lopulta turnauksen parhaan maalintekijän palkinnolla kultaisella kengällä, vaikka joukkue putosi jo puolivälierävaiheessa.

Yksityiselämä
-------------

Rodríguez on naimisissa Daniela Ospinan kanssa ja hänellä on yksi tytär. Rodríguez on kristitty.

Tilastot
--------

### Seurajoukkue

Päivitetty 20. toukokuuta 2017.

| Seura | Kausi1 | Sarja | Cup | Maanosan sisäiset | Muut2 | Yhteensä |
| --- | --- | --- | --- | --- | --- | --- |
| Ottelut | Maalit | Syötöt | Ottelut | Maalit | Syötöt | Ottelut | Maalit | Syötöt | Ottelut | Maalit | Syötöt | Ottelut | Maalit | Syötöt |
| Envigado | 2007 | 8 | 0 | 0 | – | – | – | 8 | 0 | 0 |
| 2008 | 22 | 9 | 0 | – | – | – | 22 | 9 | 0 |
| Yhteensä | 30 | 9 | 0 | – | - | – | 30 | 9 | 0 |
| Banfield | 2009 (C) | 12 | 1 | 0 | – | – | – | 12 | 1 | 0 |
| 2009 (A) | 18 | 3 | 2 | – | – | – | 18 | 3 | 2 |
| 2010 (C) | 12 | 1 | 1 | – | 8 | 5 | 1 | – | 20 | 6 | 2 |
| Yhteensä | 42 | 5 | 3 | 0 | 0 | 0 | 8 | 5 | 1 | – | 50 | 10 | 4 |
| Porto | 2010–11 | 15 | 2 | 1 | 8 | 3 | 2 | 9 | 1 | 5 | – | 32 | 6 | 7 |
| 2011–12 | 26 | 13 | 8 | 4 | 0 | 1 | 8 | 1 | 2 | – | 38 | 14 | 11 |
| 2012–13 | 24 | 10 | 8 | 1 | 0 | 0 | 8 | 1 | 1 | 1 | 0 | 0 | 33 | 11 | 9 |
| Yhteensä | 65 | 25 | 17 | 13 | 3 | 2 | 25 | 3 | 8 | 1 | 0 | 0 | 104 | 31 | 27 |
| Monaco | 2013–14 | 34 | 9 | 13 | 4 | 1 | 1 | – | – | 38 | 10 | 14 |
| Yhteensä | 34 | 9 | 13 | 4 | 1 | 1 | – | – | 38 | 10 | 14 |
| Real Madrid | 2014–15 | 29 | 13 | 13 | 4 | 2 | 2 | 9 | 1 | 3 | 4 | 1 | 0 | 46 | 17 | 18 |
| 2015–16 | 26 | 7 | 8 | 1 | 0 | 2 | 5 | 1 | 0 | – | 32 | 8 | 10 |
| 2016–17 | 22 | 8 | 6 | 3 | 3 | 4 | 6 | 0 | 2 | 2 | 0 | 1 | 33 | 11 | 13 |
| Yhteensä | 77 | 28 | 27 | 8 | 5 | 8 | 20 | 2 | 5 | 6 | 1 | 1 | 111 | 36 | 41 |
| Yhteensä | 248 | 76 | 57 | 25 | 9 | 11 | 53 | 10 | 14 | 7 | 1 | 1 | 333 | 96 | 86 |

1(A) tulee lyhenteenä Aperturasta ja (C) Clausurasta.  
2Muissa kilpailuissa on huomioitu FIFA Club World Cup, Supercopa de España, Supertaça Cândido de Oliveira ja UEFA Super Cup.

### Maajoukkue

#### Maajoukkuetilastot

Päivitetty 30. maaliskuuta 2017.

| Kolumbia |
| --- |
| Vuosi | Ottelut | Maalit | Syötöt |
| 2011 | 3 | 0 | 0 |
| 2012 | 7 | 2 | 1 |
| 2013 | 10 | 1 | 4 |
| 2014 | 12 | 9 | 3 |
| 2015 | 8 | 1 | 0 |
| 2016 | 12 | 4 | 4 |
| 2017 | 4 | 3 | 3 |
| Yhteensä | 56 | 20 | 15 |

#### Maajoukkuemaalit

| James Rodríguezin maajoukkuemaalit |
| --- |
| # | Päivämäärä | Pelipaikka | Vastustaja | Maali | Tulos | Ottelumuoto |
| 2012 |
| 1. | 3. kesäkuuta 2012 | Estadio Nacional, Lima, Peru |  Peru | 0 – **1** | 0–1 | MM-karsinta 2014 |
| 2. | 11. syyskuuta 2012 | Estadio Monumental David Arellano, Santiago, Chile |  Chile | 1 – **1** | 1–3 | MM-karsinta 2014 |
| 2013 |
| 3. | 6. syyskuuta 2013 | Estadio Metropolitano Roberto Meléndez, Barranquilla, Kolumbia |  Ecuador | **1** – 0 | 1–0 | MM-karsinta 2014 |
| 2014 |
| 4. | 5. maaliskuuta 2014 | Estadi Cornellà-El Prat, Barcelona, Espanja |  Tunisia | **1** – 0 | 1–1 | Ystävyysottelu |
| 5. | 6. kesäkuuta 2014 | El Nuevo Gasómetro, Buenos Aires, Argentiina |  Jordania | **1** – 0 | 3–0 | Ystävyysottelu |
| 6. | 14. kesäkuuta 2014 | Estádio Mineirão, Belo Horizonte, Brasilia |  Kreikka | **3** – 0 | 3–0 | MM-kilpailut 2014 |
| 7. | 19. kesäkuuta 2014 | Estádio Nacional Mané Garrincha, Brasília, Brasilia |  Norsunluurannikko | **1** – 0 | 2–1 | MM-kilpailut 2014 |
| 8. | 24. kesäkuuta 2014 | Arena Pantanal, Cuiabá, Brasilia |  Japani | 1 – **4** | 1–4 | MM-kilpailut 2014 |
| 9. | 28. kesäkuuta 2014 | Estádio do Maracanã, Rio de Janeiro, Brasilia |  Uruguay | **1** – 0 | 2–0 | MM-kilpailut 2014 |
| 10. | 28. kesäkuuta 2014 | Estádio do Maracanã, Rio de Janeiro, Brasilia |  Uruguay | **2** – 0 | 2–0 | MM-kilpailut 2014 |
| 11. | 4. heinäkuuta 2014 | Estádio Castelão, Fortaleza, Brasilia | Brasilian lippu Brasilia | **1** – 2 | 1–2 | MM-kilpailut 2014 |
| 12. | 14. lokakuuta 2014 | Red Bull Arena, Harrison, Yhdysvallat |  Kanada | **1** – 0 | 1–0 | Ystävyysottelu |
| 2015 |
| 13. | 12. marraskuuta 2015 | Estadio Nacional Julio Martínez Prádanos, Santiago, Chile |  Chile | 1 – **1** | 1–1 | MM-karsinta 2018 |
| 2016 |
| 14. | 24. maaliskuuta 2016 | Estadio Hernando Siles, La Paz, Bolivia |  Bolivia | 0 – **1** | 2–3 | MM-karsinta 2018 |
| 15. | 3. kesäkuuta 2016 | Levi’s Stadium, Santa Clara, Yhdysvallat |  Yhdysvallat | 0 – **2** | 0–2 | Copa América Centenario |
| 16. | 7. kesäkuuta 2016 | Rose Bowl, Pasadena, Yhdysvallat |  Paraguay | **2** – 1 | 2–1 | Copa América Centenario |
| 17. | 1. syyskuuta 2016 | Estadio Metropolitano Roberto Meléndez, Barranquilla, Kolumbia |  Venezuela | **1** – 0 | 2–0 | MM-karsinta 2018 |
| 2017 |
| 18. | 23. maaliskuuta 2017 | Estadio Metropolitano Roberto Meléndez, Barranquilla, Kolumbia |  Bolivia | **1** – 0 | 1–0 | MM-karsinta 2018 |
| 19. | 28. maaliskuuta 2017 | Estadio Olímpico Atahualpa, Quito, Ecuador |  Ecuador | **1** – 0 | 2–0 | MM-karsinta 2018 |
| 20. | 13. kesäkuuta 2017 | Coliseum Alfonso Pérez, Getafe, Espanja |  Kamerun | **1** – 0 | 4–0 | Ystävyysottelu |
|

Saavutukset
-----------

* **Banfield**:
	+ Argentiinan pääsarjamestaruus (1): Apertura 2009

* **Porto**:
	+ Portugalin pääsarjamestaruus (3): 2010–2011, 2011–2012, 2012–2013
	+ Portugalin cup (1): 2010–2011
	+ Portugalin supercup (3): 2010, 2011, 2012
	+ Eurooppa-liiga (1): 2010–2011

* **Real Madrid**:
	+ Espanjan pääsarjamestaruus (2): 2016–2017, 2019–2020
	+ Mestarien liiga (2): 2015–2016, 2016–2017
	+ Euroopan supercup (2): 2014, 2016
	+ Seurajoukkueiden maailmanmestaruus (2): 2014, 2016
	+ Espanjan supercup (1): 2019–2020

Lähteet
-------

1. ↑  El Oporto ficha una promesa colombiana UEFA. Viitattu 20.7.2014. (espanjaksi)
2. ↑  FC Porto 1-0 Ajax (Arkistoitu – Internet Archive) TEAMtalk. Viitattu 20.7.2014. (englanniksi)
3. ↑  Falcao leva FC Porto à glória em Dublin UEFA. Viitattu 20.7.2014. (portugaliksi)
4. ↑  Shirokov-inspired Zenit defeat ten-man Porto UEFA. Viitattu 21.7.2014. (englanniksi)
5. ↑  The 15 Best Wingers in World Football Bleacher Report. Viitattu 21.7.2014. (englanniksi)
6. ↑  Porto's Rodríguez ends PSG resistance UEFA. Viitattu 21.7.2014. (englanniksi)
7. ↑  James Rodríguez recayó de su lesión muscular en partido con FC Porto El Tiempo. Viitattu 21.7.2014. (espanjaksi)
8. ↑  James Rodríguez: «Por que não sonhar com a conquista da Champions?» Record. Viitattu 21.7.2014. (portugaliksi)
9. ↑  Jackson Martínez anotó gol en el triunfo del Porto 2-0 sobre Estoril El Tiempo. Viitattu 21.7.2014. (espanjaksi)
10. ↑  Fast start gets Porto back on winning track (Arkistoitu – Internet Archive) PortuGOAL. Viitattu 21.7.2014. (englanniksi)
11. ↑  Santa Cruz sends Málaga into last eight UEFA. Viitattu 21.7.2014. (englanniksi)
12. ↑  Manchester United target James Rodriguez unhappy being benched by Porto (Arkistoitu – Internet Archive) Hereisthecity.com. Viitattu 21.7.2014. (englanniksi)
13. ↑  Porto coach hits back at unhappy Manchester United target James Rodriguez (Arkistoitu – Internet Archive) Hereisthecity.com. Viitattu 21.7.2014. (englanniksi)
14. ↑  James Rodriguez vs Nani - Champions League Stats (Last 2 Seasons) WhoScored.com. Viitattu 21.7.2014. (englanniksi)
15. ↑  Dragões rejeitaram 30 milhões por James Rodríguez Dn.pt. Viitattu 21.7.2014. (portugaliksi)
16. ↑  Unbeaten Porto wrap up 27th league title UEFA. Viitattu 21.7.2014. (englanniksi)
17. ↑  FC Porto transfere Moutinho e James para o Mónaco por 70 milhões FC Porto. Viitattu 24.5.2013. (portugaliksi)
18. ↑  Monaco pay €70 million for Porto pair Goal. Viitattu 24.5.2013. (englanniksi)
19. ↑  Joao Moutinho toujours absent, James Rodriguez de retour (Arkistoitu – Internet Archive) Planete-ASM.fr. Viitattu 21.7.2014. (ranskaksi)
20. ↑  Monaco maintain two-point lead over PSG UEFA. Viitattu 21.7.2014. (englanniksi)
21. ↑  James Rodriguez vs Saint-Etienne 10.5.13 YouTube. Viitattu 21.7.2014. (englanniksi)
22. ↑  Monaco 2-1 St-Étienne UEFA. Viitattu 21.7.2014. (englanniksi)
23. ↑  Asistencia de James Rodriguez en el empate del Mónaco ante Sochaux (Arkistoitu – Internet Archive) ComuTricolor. Viitattu 21.7.2014. (espanjaksi)
24. ↑  Primer gol oficial de James Rodríguez con el Mónaco (Arkistoitu – Internet Archive) ComuTricolor. Viitattu 21.7.2014. (espanjaksi)
25. ↑  Guingamp 0-2 Monaco UEFA. Viitattu 21.7.2014. (englanniksi)
26. ↑  Monaco 1-2 Valenciennes UEFA. Viitattu 21.7.2014. (englanniksi)
27. ↑  Live Commentary: Vannes OC 2-3 AS Monaco - as it happened Sportsmole.co.uk. Viitattu 21.7.2014. (englanniksi)
28. ↑  Montpellier 1-1 Monaco UEFA. Viitattu 21.7.2014. (englanniksi)
29. ↑  Ligue 1 - James Rodriguez at the double as Monaco win at Bastia uk.eurosport.yahoo.com. Viitattu 21.7.2014. (englanniksi)
30. ↑  James Rodriguez: "L'AS Monaco joue le titre" nicematin.com. Viitattu 21.7.2014. (ranskaksi)
31. ↑  James Rodriguez, meilleur joueur de Ligue 1 onzemondial.com. Viitattu 21.7.2014. (ranskaksi)
32. ↑  "France Ligue 1: AS Monaco - FC Sochaux - FIFA.com" (Arkistoitu – Internet Archive) FIFA. Viitattu 21.7.2014. (englanniksi)
33. ↑  Ibrahimovic mejor jugador de Francia; James Rodríguez tercero Mundo Deportivo. Viitattu 21.7.2014. (espanjaksi)
34. ↑  French Ligue 1 Statistics ESPN. Viitattu 21.7.2014. (englanniksi)
35. ↑  El Madrid da por fichado a James Marca. Viitattu 21.7.2014. (espanjaksi)
36. ↑  James Rodríguez ya está hecho As. Viitattu 21.7.2014. (espanjaksi)
37. ↑  Comunicado oficial: James Rodríguez Real Madrid. Viitattu 22.7.2014. (espanjaksi)
38. ↑  James ya es Real Marca. Viitattu 22.7.2014. (espanjaksi)
39. ↑  Rodriguez: This is a dream move (Arkistoitu – Internet Archive) FIFA. Viitattu 24.7.2014. (englanniksi)
40. ↑  Alrededor de 45.000 aficionados reciben a James Marca. Viitattu 23.7.2014. (espanjaksi)
41. ↑  James Rodríguez ha vendido ya 345.000 camisetas del Madrid As. Viitattu 29.7.2014. (espanjaksi)
42. ↑  Ronaldo, Real sink Sevilla to claim Super Cup (Arkistoitu – Internet Archive) FIFA. Viitattu 28.8.2014. (englanniksi)
43. ↑  El Atleti lo deja todo en el aire Marca. Viitattu 28.8.2014. (espanjaksi)
44. ↑  El Madrid recupera la memoria Marca. Viitattu 29.9.2014. (espanjaksi)
45. ↑  Más chulo que un ocho Marca. Viitattu 29.9.2014. (espanjaksi)
46. ↑  Un Madrid con mucho arte Marca. Viitattu 27.11.2014. (espanjaksi)
47. ↑  James estará dos meses de baja Marca. Viitattu 18.4.2015. (espanjaksi)
48. ↑  James lights Cristiano's fire Marca. Viitattu 18.4.2015. (englanniksi)
49. ↑  James's classy comeback Marca. Viitattu 18.4.2015. (englanniksi)
50. ↑  Rayo Vallecano 0-2 Real Madrid: Cristiano Ronaldo and James Rodriguez strike to keep pace with Barcelona Mirror. Viitattu 18.4.2015. (englanniksi)
51. ↑
52. ↑  Tottenham-Everton otteluraportti, Transfermarkt *transfermarkt.com*.
53. ↑  Brighton-Everton-otteluraportti Transfermarktista *transfermarkt.com*.
54. ↑  James Rodríguez - Stats by competition *www.transfermarkt.com*. Viitattu 1.8.2023. (englanniksi)
55. ↑  Al-Duhail-Al-Raayan-otteluraportti Transfermarktista *transfermarkt.com*.
56. ↑  Al-Rayyan-Al-Sailiya-otteluraportti Transfermarktista *transfermarkt.com*.
57. ↑   *Twitter*. Viitattu 1.8.2023.
58. ↑  James Rodriguez joins Olympiacos! *ΟΛΥΜΠΙΑΚΟΣ - Olympiacos.org*.  15.9.2022. Viitattu 1.8.2023. (kreikaksi)
59. ↑  Aris Thessaloniki - Olympiacos Piraeus, Sep 18, 2022 - Super League 1 - Match sheet *www.transfermarkt.com*. Viitattu 1.8.2023. (englanniksi)
60. ↑  Kate Burlaga: James Rodriguez has contract terminated by Olympiacos *The Athletic*. Viitattu 1.8.2023. (englanniksi)
61. ↑  James Rodriguez joins Sao Paulo on 2-year contract *www.aa.com.tr*. Viitattu 1.8.2023.
62. ↑  James Rodríguez, llamado a la selección Colombia para enfrentar a Bolivia El Espectador. Viitattu 23.7.2014. (espanjaksi)
63. ↑  James fue la figura de Colombia ESPN. Viitattu 23.7.2014. (espanjaksi)
64. ↑  James ajuda Colômbia a esmagar a Bolívia (5-0) (Arkistoitu – Internet Archive) Maisfutebol. Viitattu 23.7.2014. (portugaliksi)
65. ↑  Colombia progress with thrilling fightback (Arkistoitu – Internet Archive) FIFA. Viitattu 23.7.2014. (englanniksi)
66. ↑  Report (Arkistoitu – Internet Archive) FIFA. Viitattu 23.7.2014. (englanniksi)
67. ↑  Belgium vs. Colombia: Score, Grades and Post-Match Reaction Bleacher Report. Viitattu 23.7.2014. (englanniksi)
68. ↑  International friendlies - Netherlands play out draw with Colombia Eurosport. Viitattu 23.7.2014. (englanniksi)
69. ↑  Recovering Falcao left off Colombia's final 23-player World Cup roster Fox Sports. Viitattu 24.7.2014. (englanniksi)
70. ↑  "Colombia 3-0 Greece" (Arkistoitu – Internet Archive) FIFA. Viitattu 24.7.2014. (englanniksi)
71. ↑  "Colombia 2-1 Côte d'Ivoire" (Arkistoitu – Internet Archive) FIFA. Viitattu 24.7.2014. (englanniksi)
72. ↑  "Japan 1-4 Colombia" (Arkistoitu – Internet Archive) FIFA. Viitattu 24.7.2014. (englanniksi)
73. ↑  James Rodriguez and Colombia continue to excite Irish Times. Viitattu 24.7.2014. (englanniksi)
74. ↑  Rodriguez hits front as Perisic goes home in second (Arkistoitu – Internet Archive) FIFA. Viitattu 24.7.2014. (englanniksi)
75. ↑  World Cup - Genius Rodriguez fires Colombia past toothless Uruguay Eurosport. Viitattu 24.7.2014. (englanniksi)
76. ↑  World Cup 2014: 'no ceiling to what Colombian James Rodriguez can achieve *telegraph.co.uk* Viitattu 21.1.2016
77. ↑  Colombia vs Uruguay: James Rodríguez sizzle ends Uruguay's World Cup saga The Guardian. Viitattu 24.7.2014. (englanniksi)
78. ↑  Rodriguez volley named Goal of the Tournament (Arkistoitu – Internet Archive) FIFA. Viitattu 24.7.2014. (englanniksi)
79. ↑  "Brazil 2-1 Colombia" (Arkistoitu – Internet Archive) FIFA. Viitattu 24.7.2014. (englanniksi)
80. ↑  Departing Rodriguez soaks up adulation (Arkistoitu – Internet Archive) FIFA. Viitattu 24.7.2014. (englanniksi)
81. ↑  Messi, Neuer heralded as Brazil 2014’s best (Arkistoitu – Internet Archive) FIFA. Viitattu 24.7.2014. (englanniksi)
82. ↑  James Rodriguez The Soccer Star is also a Family Man *fabwags.com*.  20.6.2014. Viitattu 15.6.2014.
83. ↑  Colombia's James Rodriguez, a proud father and the man Brazil most fears at World Cup *foxnews.com*.
84. ↑  Estadísticas James Rodríguez ESPN. Viitattu 25.7.2014. (espanjaksi)
85. ↑  James Rodríguez - Datos de rendimientos Transfermarkt. Viitattu 25.7.2014. (espanjaksi)
86. ↑  James Rodríguez - Country-statitistics National Football Teams. Viitattu 25.7.2014. (englanniksi)

Aiheesta muualla
----------------

* Kuvia tai muita tiedostoja aiheesta **James Rodríguez** Wikimedia Commonsissa

* James Rodríguez Real Madridin virallisella sivustolla (englanniksi)
* James Rodríguez Transfermarkt-sivustolla (portugaliksi)
* James Rodríguezin tilastot Soccerway-sivustolla (englanniksi)

Kolumbian joukkue – Jalkapallon MM-kilpailut 2014
1 Ospina |
2 Zapata |
3 Yepes |
4 Arias |
5 Carbonero |
6 Sánchez |
7 Armero |
8 Aguilar |
9 Gutiérrez |
10 James |
11 Cuadrado |
12 Vargas |
13 Guarín |
14 Ibarbo |
15 Mejía |
16 Balanta |
17 Bacca |
18 Zúñiga |
19 Ramos |
20 Quintero |
21 Martínez |
22 Mondragón |
23 Valdés |
Valmentaja Pekerman

Kolumbian joukkue – Copa América 2015
1 Ospina |
2 Zapata |
3 Franco |
4 Arias |
5 Andrade |
6 Sánchez |
7 Armero |
8 Cardona |
9 Falcao |
10 James |
11 Cuadrado |
12 Vargas |
13 Valdés |
14 Ibarbo |
15 Mejía |
16 Valencia |
17 Bacca |
18 Zúñiga |
19 Gutiérrez |
20 Muriel |
21 Martínez |
22 Bonilla |
23 Murillo |
Valmentaja Pekerman

Kolumbian joukkue – Jalkapallon MM-kilpailut 2018
1 Ospina |
2 Zapata |
3 Murillo |
4 Arias |
5 Barrios |
6 C. Sánchez |
7 Bacca |
8 Aguilar |
9 Falcao |
10 Rodríguez |
11 Ju. Cuadrado |
12 Vargas |
13 Mina |
14 Muriel |
15 Uribe |
16 Lerma |
17 Mojica |
18 Díaz |
19 Borja |
20 Quintero |
21 Izquierdo |
22 Jo. Cuadrado |
23 D. Sánchez |
Valmentaja Pékerman

Palkinnot
Jalkapallon maailmanmestaruuskilpailujen Kultaisen kengän voittajat
*1982* Italia Paolo Rossi (6) | *1986* Englanti Gary Lineker (6) | *1990* Italia Salvatore Schillaci (6) | *1994* Venäjä Oleg Salenko ja Bulgaria Hristo Stoitškov (6) | *1998* Kroatia Davor Šuker (6) | *2002* Brasilia Ronaldo (8) | *2006* Saksa Miroslav Klose (5) | *2010* Saksa Thomas Müller (5) | *2014* Kolumbia James Rodríguez (6) | *2018* Englanti Harry Kane (6)



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Chile
* Espanja
* Yhdysvallat
* Japani

 |

 |